**Δελτίο Τύπου**

Ο **Δήμος Δάφνης-Υμηττού** τιμά την **Παγκόσμια Ημέρα Εξάλειψης της Βίας κατά των Γυναικών**, η οποία έχει καθιερωθεί από τον ΟΗΕ στις 25 Νοεμβρίου προκειμένου να ευαισθητοποιήσει την διεθνή κοινότητα για το κοινωνικό φαινόμενο της έμφυλης βίας, με εκδήλωση αφιερωμένη στην ενημέρωση και ευαισθητοποίηση της τοπικής κοινωνίας.

Η εκδήλωση διοργανώνεται από την **Επιτροπή Ισότητας Φύλων του Δήμου** **Δάφνης-Υμηττού** και θα πραγματοποιηθεί την **Τρίτη 26 Νοεμβρίου 2024**, **19:30**, στην **αίθουσα εκδηλώσεων του πρώην Δημαρχείου Υμηττού.**

Στην ημερίδα θα έχουμε την τιμή να φιλοξενήσουμε την **εγκληματολόγο κ. Κέλλυ Ιωάννου,** η οποία θα αναπτύξει το **θέμα «Έμφυλη Βία - Ανοχή της Κοινωνίας, Social Media και Παραβατικότητα των Νέων»**. Η ομιλία θα επικεντρωθεί στις προκλήσεις της σύγχρονης εποχής και τον ρόλο της κοινωνίας και των κοινωνικών δικτύων στη διαμόρφωση συμπεριφορών βίας και παραβατικότητας.

Παράλληλα, θα εκτεθούν **βραβευμένα έργα γελοιογραφίας** από τη Διεθνή Έκθεση Σκίτσου με θέμα **“Ισότητα των φύλων & Έμφυλη βία”.**

Θα διανεμηθούν **αναμνηστικά με τη μορφή γυναικείου σώματος**, συμβολίζοντας την ευαισθητοποίηση της κοινωνίας σε θέματα έμφυλης βίας, ενώ το **Δημαρχείο** του Δήμου θα **φωταγωγηθεί σε πορτοκαλί χρώμα,** που είναι το επίσημο χρώμα της διεθνούς ευαισθητοποίησης για την εξάλειψη της βίας κατά των γυναικών.

Σας προσκαλούμε όλους να παρευρεθείτε και να συμμετάσχετε ενεργά σε μια εκδήλωση που αποσκοπεί στη διαμόρφωση μιας **κοινωνίας μηδενικής ανοχής στη βία κατά των γυναικών**.

Με το μήνυμα **‘’Δεν είσαι μόνη’’** παροτρύνουμε όλες εκείνες τις γυναίκες που υποφέρουν σιωπηλά να υπερβούν την εσωστρέφεια αυτής της μοναξιάς, επιδεικνύοντας μηδενική ανοχή στη βία.